毛滂
病中独坐
千秋桥畔桑麻村，槐阴覆砌绿映门。
关门谁觅病居士，掩书不读愔不言。
明窗养石作幽伴，苍骨孤瘦栖秋痕。
潇湘洞庭入眼界，念随鱼鸟芦花根。
端知此想无是处，聊遣幻变驱昏烦。
请言居士往少壮，烹羊炰羔酒拍盆。
离骚百过亦径醉，万事形影如空尊。
襄阳老孟识此意，数凭楚些招其魂。
只今流落口吻燥，病乃乘间排吾阍。
病多诸念反衰冷，念冷却觉丹田温。
此田不应供喜怒，外物稂莠那可存。
诛稂去莠要及早，俗虑可吐不可吞。
鸡犬相闻太古末，居士中有五库存园。
舒迟不称子男服，要须结佩纫芳荪。